El grup valencià Tardor porta en concert el seu últim treball, 'El mal pas', a Sagunt
06 d’abril 2021

![Imagen 1](/media/tcvpkljn/99-w-tardor-el-mal-pas.jpg)

​El grup musical valencià Tardor porta en concert a l'Auditori Joaquín Rodrigo de Sagunt el seu últim àlbum, _El mal pas_, este dissabte 10 d'abril a partir de les 19.00 hores en un espectacle de 90 minuts en què a més d'interpretar el seu treball més recent repassaran també alguns dels seus èxits anteriors.

  

Les entrades per al directe d'esta formació de referència en l'àmbit de la música en valencià són gratuïtes però cal aconseguir-les a través d'este enllaç: [https://www.servientradas.com/espectaculo/AYUNTAMIENTO\_DE\_SAGUNTO/2/el-mal-pas-tardor.html](https://www.servientradas.com/espectaculo/AYUNTAMIENTO_DE_SAGUNTO/2/el-mal-pas-tardor.html), ja que per motius de seguretat i prevenció enfront de la COVID-19 l'aforament és limitat. Així mateix, cal recordar que es contemplaran totes les mesures de protecció davant la pandèmia per part de l'organització i seran d'obligat respecte i compliment per part del públic.

  

L'espectacle en directe s'emmarca dins de la programació del Festival Sonora, el circuit de concerts organitzat per l’Institut Valencià de Cultura que porta els grups guanyadors i finalistes dels Premis Carles Santos de la Música Valenciana per tot el territori valencià, així com també dins del programa Pasqua Màgica 2021 posat en marxa per les regidories de Cultura i de Joventut i Infància de l'Ajuntament de Sagunt.

  

_El mal pas_ és una manifestació radicalment lliure, un vers solt al pop actual que paradoxalment es reflectix en referents no coetanis a la formació. Sona a Dire Straits, a Pink Floyd, a Michael Jackson, a Queen i, sobretot, a Springsteen i l'E Street Band. Per a trobar un espill contemporani on es vol reflectir Tardor cal mirar les nord-americanes Haim, un trio que ha aconseguit renovar la vigència d'aquella unió entre la guitarra elèctrica i el sintetitzador.

  

Quan s'esvaix el ressò de _Patraix_, el seu disc més prestigiós, Tardor decidix experimentar la crua independència, però no com un grup _indie_, l'etiqueta que hui només servix per identificar l'últim crit dels macro festivals; l'elecció de Tardor és una emancipació sense concessions: produir el seu material, refusar a un _manager_ i apartar-se de l'autopista sonora per on circulen les bandes més reproduïdes cap a les llistes denominades alternatives. Esta carretera secundària conduix a _El mal pas_, amb el qual Tardor torna al costat d'un espectacle en directe produït i cuidat al mil·límetre per a l'ocasió, un crit de llibertat sense estridències, un gloriós anacronisme, una soledat multitudinària, un festival al costat de l'abisme.

  

  

*   [](http://www.facebook.com/sharer.php?u=https://aytosagunto.es/va/actualitat/el-grup-valencia-tardor-porta-en-concert-el-seu-ultim-treball-el-mal-pas-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-grup-valencia-tardor-porta-en-concert-el-seu-ultim-treball-el-mal-pas-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-grup-valencia-tardor-porta-en-concert-el-seu-ultim-treball-el-mal-pas-a-sagunt/ "Linked In")
*   [](mailto:?body=https://aytosagunto.es/va/actualitat/el-grup-valencia-tardor-porta-en-concert-el-seu-ultim-treball-el-mal-pas-a-sagunt/)